Danske Baptisters Spejderkorps
Danske Baptisters Spejderkorps, børne- og ungdomskorps med ca. 1100 medlemmer (2016) i alderen 5-25 år. Spejderne er opdelt aldersmæssigt i hhv. klynge-, flok-, trops-, gruppe- og rover/seniorspejdere og kendes på deres mørkeblå uniform og turkisblå tørklæde. Det daglige spejderarbejde udøves i tæt samarbejde med den lokale baptistkirke og efter den internationale spejderbevægelses grundlæggende idéer.
Danske Baptisters Spejderkorps blev stiftet i 1972 ved en sammenlægning af Danske Baptisters Pigespejderkorps og Danske Baptisters Drengespejderkorps, som begge blev grundlagt i begyndelsen af 1930'erne som forbund, men fra 1948 blev spejderkorps med spejderlov og -løfte. Korpset er medlem af Dansk Ungdoms Fællesråd, Friluftsrådet og Danske Spejderes Fællesråd samt de internationale WAGGGS og WOSM.
Se også spejderbevægelsen.

Danske Baptisters Spejderkorps' hjemmeside
